Zionin kansallispuisto

Zionin kansallispuisto sijaitsee Utahin osavaltiossa USA:ssa.

Ymmärrä
Zionin kansallispuisto (engl. Zion National Park) on Yhdysvaltojen lounaisosassa, Utahin osavaltiossa sijaitseva kansallispuisto. Kansallispuisto kattaa 593 km²:n kokoisen maa-alan. Sen merkittävin nähtävyys on 24 km pitkä Zionin kanjoni, joka on syvimmillään 800 m syvä. Virginjoki on uurtanut sen punaruskeaan hiekkakiveen vuosisatojen kuluessa.[1]

Kansallispuistossa kohtaavat Great Basinin ylätasanko, Mojaven aavikko ja Coloradon laakio. Niinpä sen maastonmuodot ja biotoopit ovat vaihtelevia, ja tarjoavat kodin sadoille eläin- ja lukemattomille kasvilajeille. Eläinlajeista tunnetuimpia ovat puuma, muulipeura (Odocoileus hemionus), maakotka ja kaliforniankondori (Gymnogyps californianus), kasveista poppelit, pajut, katajat ja kaktukset. Puistossa on havaittu asuvan 291 lintulajia, 78 nisäkäslajia (joiden joukossa 19 lepakkolajia) sekä 44 lajia matelijoita ja sammakkoeläimiä. [2] (lähde: Wikipedia)

Tule
Puiston läpi kulkee tie SR-9, jota pitkin puistoon pääsee sekä lännestä että idästä. Monista lähialueiden turistikohteista ja kaupungeista järjestetään retkiä puistoon.

Lentokoneella
Lähin kenttä on St. Georgessa, jonne on yhteys esimerkiksi Salt Lake Cityn ja Los Angelesin kentiltä. Lähin suurempi kenttä on Las Vegasissa noin kolmen tunnin ajomatkan päässä.

Autolla
Omalla autolla puistoon on helppo tulla. Molemmista suunnista tultaessa maksetaan portilla pääsymaksu, joka on voimassa seitsemän päivää (25 USD/ajoneuvo, 12 USD/jalankulkija tai pyöräilijä. Saatavana on myös puiston oma vuosipassi 50 USD ja kaikki kansallispuistot -vuosipassi 80 USD).

Talviaikaan autolla pääsee liikkumaan kaikkialla suosituimpien nähtävyyksien alueella. Kesäaikaan Zion Canyon Scenic Drive on suljettu yksityisautoilta, mutta tiellä liikennöi shuttlebussi. Teiden varsilla on paljon pysäköinti- ja levähdyspaikkoja, joille voi pysähtyä ottamaan kuvia ja tekemään pieniä vaellusretkiä. Pidempiä vaellusreissuja varten on olemassa omia parkkipaikkoja.

Liiku
Autolla ja shuttlebussilla pääsee liikkumaan hyvin. Suosittua on myös pyöräily ja vaeltaminen. Portilta saa mukaansa kartan sekä kansallispuistolehden, jossa on kerrottu eri vaellusreittien vaativuustasoista ja aika-arvioista. Offroad-ajoneuvot eivät ole sallittuja.

Syö
Varsinaisen puiston alueella sijaitsevassa Zion Lodgessa on tarjolla aamiaista, lounasta ja päivällistä. Molemmissa suunnissa ennen puistoa on tarjolla enemmän ruokapaikkoja. Omia eväitä voi syödä pysäköinti- ja retkeilyalueilla.

Pysy turvassa
Noudata puiston turvallisuusohjeita. Pysy merkityillä reiteillä ja vältä kontaktia eläimiin.

Majoitu
Puistossa on Zion Lodge, jossa on tarjolla huoneita ja mökkejä sekä lahjatavarakauppa. Telttailu on sallittua merkityillä paikoilla. Lähikaupungeissa, esimerkiksi Kanabissa, on saatavana monenlaista majoitusta motelleista hotelleihin.